《题曹御史岁寒图》
明代·邹智

早年走马巴山曲，浅绿深红看不足。飙风夜作朝蔽江，逸兴常随酒杯覆。

南来误入曹公府，白日青天开肺腑。手携十七年前图，挂在高堂令我谱。

酒酣耳热乌纱偏，茫茫四壁生寒烟。山童泽涸天地槁，嗟此三杰何孤骞。

郁然苍者老臣器，方履圆冠帝庭议。小人见之皆敛容，君子见之皆吐气。

粹然清者大儒质，玉色金声士林式。存乎其中为静虚，见乎其外为切直。

皎然洁者真仙妆，玄裳缟衣琼佩光。魄常精明而不乱，魂常安静而不扬。

海眼须臾涌晴月，照见风神愈奇绝。崖前冰柱颠倒垂，势不能凌还自折。

我观大化如海涛，汐者自汐潮自潮。苟非三极两间立，元会运世今已销。

歌声如钟歌转烈，公去襄阳我南粤。穷岛宁无突兀枝，点缀何妨四三杰。

作者简介：邹智（1466—1491）字汝愚，号立斋，又号秋囦，四川合州（今重庆市合川）人。成化二十三年（1487）进士。熹宗天启初年，追谥“忠介”。
十二岁能文，家贫，读书焚木叶继晷者三年。成化二十二年（1486）乡试第一，即有志擿奸发伏。曾上书明宪宗，建议亲贤良，疏宦官，罢浮冗而广求风节之臣，考经史之义理而明圣学。邹智至广东，闻理学陈宪章讲学于新会，乃往受业，自此学益精深。弘治四年（1491）因病卒于官，年仅二十六岁。熹宗天启初年，追谥“忠介”。邹智诗文多发于至性，不加修饰。撰有《立斋遗文》五卷，《四库总目》传于世。